***L24. Yндэhэн буряад болон абтаhан үгэнүүд***

Буряад хэлэнэй үгын сангай гол хубинь үндэhэн буряад үгэнүүд болоно. Жэшээнь: агаар, *эжы, аба, дэлхэй, hургуули, hураха, дуулаха, уншаха, сагаан, ягаан* г.м. Гэбэшье буряад хэлэндэ элдэб хэлэнүүдhээ абтаhан үгэнүүд орожо, хэлыемнай баяжуулдаг. Жэшээнь: *тайзан, дарга, оюутан (*монгол хэлэнhээ*), дасан, дуган* *(*түбэд хэлэнhээ*)*, *сай, дэн, сонхо (*хитад хэлэнhээ*), амбаар, хилээмэн, парта, стул (*ород хэлэнhээ*), алфавит, театр, философи, компьютер (*Баруун Европынхэлэнүүдhээ*)* г.м.

***Мэргэжэлтэдэй үгэнүүд***

Буряад хэлэнэй үгэнүүд булта буряадуудта ойлгосотой. Гадна хэлэнэй үгын санда тусхай, нэгэ түрэлэй ажал хэдэг хүнүүдэй хоорондо хэрэглэгдэдэг үгэнүүд бии. Иимэ үгэнүүдые **мэргэжэлтэдэй үгэнүүд** **(томьёонууд)** гэдэг.

**Һонирхолтой мэдээсэл:**

Юристнуудай ба эмшэлэгшэдэй үгын санда 15000 мэргэжэлтэ үгэнүүд бии, харин дээдэ мэргэжэлгүй хүдэлмэрилэгшэдэй хэлэндэ 5000-7000, фермернүүдэй – 1600 шахуу мэргэжэлтэ үгэнүүд дайралдадаг.

***Нютаг үгэнүүд***

Буряад хэлэнэй үгын санда олондо мэдээжэ бэшэ, гансал зарим нютагуудта хэрэглэгдэдэг үгэнүүд бии. Жэшээнь, *адяа –* Зэдэдэ, *абгай –* Агада, *баабай –* Мухар-Шэбэртэ (литературна хэлэндэ *эгэшэ*), *зантуу –* Баргажан, Хурамхаанда (литературна хэлэндэ *хүнэг*), *яабалха –* Түнхэндэ (литературна хэлэндэ хартаабха) гэхэ мэтэ үгэнүүд. Иимэ үгэнүүдые **нютаг үгэнүүд** **(диалектизмууд)** гэдэг.

***Хуушарhан ба шэнэ үгэнүүд***

+ Үгтэhэн мэдүүлэлнүүд соо илгажа хэблэгдэhэн үгэнүүд юу тэмдэглэнэб? Эдэ үгэнүүд таанадта ойлгосотой гү? Ондоогоор яагаад хэлэхэб?

Айлай бараан гэр соогоо заабол өөр өөрын тогтомол байратай байдаг hэн. Баруун хойто таладань **бурханай шэрээ**, зүүн тээнь зэргэлээд **ханза**, тэрэнэй доодо тээ орон, тиигээд **эмээлэй үхэг**, зүүн тээнь **эдеэнэй үхэг**, тэрэнэй доодо тээ **эргэнэг,** баруун таладань **ханза**. Хүн хоймортоо, оронойнгоо баруун тээхи ханзынгаа, зүүн тээхи үхэгэйнгөө урда hуудаг hэн. Гэрэй тэгэн дунда **гуламта** hааб даа.

**+** Үгэнүүд элдэб шалтагаанаар хэлэндэ хэрэглэгдэхэеэ болидог. Нэгэ зариманиинь ажабайдалда алибаа юумэнэй үгы болоходо, нүгөө зариманиинь алибаа юумые, үйлые ондоо үгөөр нэрлэхэдэ мартагдана.

Иигэжэ хожомоо хэрэглэгдэхэеэ болиһон үгэнүүдые **хуушарһан үгэнүүд** гэдэг.

Жэшээнь: туйба, уужа, юудэн, даруулга г.м.

+ Зарим ушарта хуушарhан үгэнүүд шэнэ удхатай боложо, хэлэндэ эдэбхитэйгээр хэрэглэгдэдэг болоно. Жэшээнь: гулваа, Дүүмэ г.м.

Нүгөө талаһаань, ниитэ дотор хүгжэлтын болоходо, эрдэм техникын, уран зохёол болон урлалай хүгжэхэдэ ажабайдалдамнай шэнэ нэрэ томьёонууд бии болодог. Тиигэжэ **шэнэ үгэнүүд** бии боложо байдаг.

Жэшээнь: гар утаһан (сотовый телефон), олзын гэрэг эрхилэгшэ, яаман, сайд, захиргаан г.м.

***Уласхоорондын (интернациональна) үгэнүүд***

Мүнөө үеын буряад хэлэндэ урданай грек, лата хэлэнүүдhээ абтаhан үгэнүүд бии. Жэшээнь: магнит, театр, демократи (грек хэлэнhээ); аренэ, глобус, доктор, циркуль (лата хэлэнhээ).

Эдэ ба бэшэшье үгэнүүд бусад Европын хэлэнүүдтэ ороhон юм. Хэдэн хэлэнүүдтэ ороhон үгэнүүдые уласхоорондын гү, али интернациональна үгэнүүд гэдэг. Тиимэ үгэнүүд бүхы хэлэнүүдтэ удхаараа адли байдаг.

Уласхоорондын үгэнүүдэй ехэнхи хубинь эрдэмэй, техникын, уран зохёолой, искусствын нэрэ томьёонууд болоно. Жэшээнь: атом, космос, биологи, кассетэ, компьютер г.м.

***S 1.*** *Буулгажа бэшэхэдээ, мэргэжэлтэдэй үгэнүүд доогуур зурагты. Ямар мэргэжэл тухай хэлэгдэнэб?*

Бүлэмнай ехэ. Минии аба Бадма Базарович гэжэ нэрэтэй. Абамни жолоошон. Минии эжы наймаашан. Эжымни нэрэ обог Сэндэма Цыреновна. Минии үбгэн аба Базар Дугарович. Бидэ үбгэн абадаа дуратайбди. Үбгэн абамнай уран зохёолшо юм. Хүгшэн эжымнай тогоошоноор столоводо ажаллаhан юм. Эдеэ амтатайгаар шанадаг. Дүү хүбүүмни Дондог, гурбадахи классай hурагша. Дүү басагамни Цыпилма, хүүгэдэй сэсэрлигтэ ябадаг.

***S 2.*** *Үгтэhэн мэдүүлэлнүүд сооhоо нютаг үгэнүүдые ологты.*

1. Зантуугаар дүүрэн сүү hаагаа. 2. Би булаhан яабалха эдибэб. 3. Энэ нажар хуратай үдэрнүүд олон. 4. Хүб-аа, тэрэ сээрэнхэ абаад ерэ. 5. Манай нүхэд хадын цаана наасхаа очоо. 6. Минии эжы шагаабариингаа гэрэл угааба. 7. Минии адяам сургуулида арбан жэл аджаладж байна. 8. Минии баабай намда гоё плати оёо.